เหตุโจมตีทางอากาศที่ท่าอากาศยานนานาชาติแบกแดด พ.ศ. 2563

เมื่อวันที่ 3 มกราคม พ.ศ. 2563 ท่ามกลางความตึงเครียดที่กำลังเพิ่มขึ้นระหว่างสหรัฐกับอิหร่าน สหรัฐได้ปฏิบัติการการโจมตีด้วยอากาศยานไร้คนขับใส่ขบวนรถขบวนหนึ่งขณะกำลังเดินทางออกจากท่าอากาศยานนานาชาติแบกแดดในอิรัก มีผู้โดยสารหลายคนอยู่ในขบวนรถดังกล่าว รวมถึงกอเซม โซเลย์มอนี นายพลและผู้บัญชาการกองกำลังโกดส์แห่งกองพิทักษ์ปฏิวัติอิสลามของอิหร่าน และอะบู มะฮ์ดี อัลมุฮันดิส รองผู้บัญชาการกองกำลังระดมพลประชาชน กองกำลังติดอาวุธอิรักซึ่งมีความใกล้ชิดกับอิหร่าน

การโจมตีครั้งนี้เกิดขึ้นหลังจากที่สหรัฐถอนตัวจากความตกลงนิวเคลียร์กับอิหร่านใน พ.ศ. 2561 และหลังวิกฤตการณ์อ่าวเปอร์เซียระหว่าง พ.ศ. 2562–2563 ในสัปดาห์ก่อนการโจมตี ฐานทัพอากาศอิรักแห่งหนึ่งถูกโจมตี ส่งผลให้พลเรือนซึ่งเป็นผู้รับเหมารายหนึ่งของสหรัฐเสียชีวิต สหรัฐตอบโต้ด้วยการสังหารนักรบอาสาสมัครชีอะฮ์ที่อิหร่านหนุนหลัง 25 นาย ไม่กี่วันต่อมาด้านนอกของสถานทูตสหรัฐในอิรักก็ถูกผู้ประท้วงชาวชีอะฮ์ทำลายเพื่อเป็นการตอบโต้ สหรัฐกล่าวหาอิหร่านและพันธมิตรที่ไม่ใช่รัฐของอิหร่านว่าเป็นผู้อยู่เบื้องหลังเหตุการณ์เหล่านี้

การโจมตีทางอากาศดังกล่าวทำให้ความตึงเครียดระหว่างสหรัฐกับอิหร่านเพิ่มขึ้นอย่างมาก อะลี คอเมเนอี ผู้นำสูงสุดของอิหร่านให้คำมั่นว่าจะแก้แค้นสหรัฐอย่างรุนแรง ในขณะที่เจ้าหน้าที่สหรัฐกล่าวว่าพวกเขาจะดำเนินการต่อกองกำลังกึ่งทหารใด ๆ ก็ตามที่อิหร่านสนับสนุนในอิรัก หากมีสิ่งบ่งชี้ว่ากองกำลังเหล่านี้กำลังวางแผนโจมตีสหรัฐ

สมาชิกพรรคริพับลิกันในสหรัฐส่วนใหญ่สนับสนุนการโจมตี เช่นเดียวกับนายกรัฐมนตรีเบนจามิน เนทันยาฮู ของอิสราเอล ในขณะที่สมาชิกพรรคเดโมแครตในสหรัฐรับรู้ว่าโซเลย์มอนีมีส่วนร่วมในการสังหารทหารอเมริกันไปเป็นจำนวนมาก แต่ตั้งคำถามถึงความรอบคอบในการโจมตีแบบยั่วยุซึ่งจะเพิ่มความตึงเครียดในตะวันออกกลางเช่นนี้ ซีเรียออกมาประณามเหตุโจมตี รัสเซียเชื่อว่าเหตุการณ์นี้จะเพิ่มความตึงเครียดในตะวันออกกลาง ส่วนจีน อินเดีย ปากีสถาน ฝรั่งเศส เยอรมนี และสหราชอาณาจักรเรียกร้องให้ทุกฝ่ายใช้ความอดกลั้นและการเจรจาทางการทูต

การโจมตี 

เมื่อวันที่ 3 มกราคม พ.ศ. 2563 เวลา 12:32 น. ตามเวลาท้องถิ่นเครื่องบินแอร์บัส เอ320 ของสายการบินแชมวิงส์ ที่มีนายพลโซเลย์มอนีจากท่าอากาศยานนานาชาติดามัสกัส ได้มาถึงท่าอากาศยานนานาชาติแบกแดด หลังจากล่าช้าเป็นเวลาสองชั่วโมงโดยไม่ทราบสาเหตุ โดรนเอ็มคิว-9 รีปเปอร์ ของกองทัพอากาศสหรัฐ และเครื่องบินทหารอื่น ๆ ได้ลอยอยู่เหนือบริเวณนั้น ขณะที่โซเลย์มอนีและกำลังกึ่งทหารนิยมอิหร่านอื่น ๆ รวมถึงอะบู มะฮ์ดี อัลมุฮันดิส ผู้ก่อการร้ายที่สหรัฐหมายตัว ได้เข้าไปในยานพาหนะสองคันแล้วออกจากท่าอากาศยานไปยังตัวเมืองแบกแดด กระทั่งเวลาประมาณ 1:00 น. โดรนรีปเปอร์ได้ปล่อยตัวขีปนาวุธหลายลูก โจมตีขบวนรถบนถนนท่าอากาศยานแบกแดด จนเกิดเปลวเพลิงล้อมรอบทั้งสองคันและสังหารผู้คนไป 10 ราย

หมายเหตุ

อ้างอิง

แหล่งข้อมูลอื่น 
 

แบกแดด
การโจมตีในประเทศอิรัก
การโจมตีใน พ.ศ. 2563
การโจมตีทางอากาศโดยสหรัฐ
ปฏิบัติการทางทหารที่เกี่ยวข้องกับสหรัฐ
วิกฤตการณ์อ่าวเปอร์เซีย พ.ศ. 2562–2563
ความสัมพันธ์อิหร่าน–สหรัฐ
ความสัมพันธ์อิรัก–สหรัฐ
การดำรงตำแหน่งประธานาธิบดีของดอนัลด์ ทรัมป์
สหรัฐในปี พ.ศ. 2563